CELEX: 22008D0175
Language: hu
Date: 2008-02-14 00:00:00
Title: 2008/175/EK: A Közösségi/Svájci Statisztikai Bizottság 1/2008 határozata 2008. február 14. eljárási szabályzatának elfogadásáról

1.3.2008   
            
            
               HU
            
            
               Az Európai Unió Hivatalos Lapja
            
            
               L 57/21
            
         
      A KÖZÖSSÉGI/SVÁJCI STATISZTIKAI BIZOTTSÁG 1/2008 HATÁROZATA
   
   2008. február 14.
   eljárási szabályzatának elfogadásáról
   (2008/175/EK)
   A KÖZÖSSÉGI/SVÁJCI STATISZTIKAI BIZOTTSÁG,
   tekintettel az Európai Közösség és a Svájci Államszövetség közötti statisztikai együttműködésről szóló megállapodásra (1) és különösen annak 3. cikke (3) bekezdésére,
   A KÖVETKEZŐKÉPPEN HATÁROZOTT:
   1. cikk
   A Közösségi/Svájci Statisztikai Bizottság e határozathoz csatolt eljárási szabályzatát elfogadják.
   2. cikk
   Ez a határozat elfogadásának napján lép hatályba.
   
      Kelt Luxembourgban, 2008. február 14-én.
      
         
            A vegyes bizottság részéről
         
         
            Az EK-küldöttség vezetője
         
         Hervé CARRÉ
         
         
            A svájci küldöttség vezetője
         
         Adelheid BÜRGI-SCHMELZ
         
      
   
   
      (1)  HL L 90., 2006.3.28., 2. o.
   
      MELLÉKLET
      
         A KÖZÖSSÉGI/SVÁJCI STATISZTIKAI BIZOTTSÁG ELJÁRÁSI SZABÁLYZATA
         1. cikk
         Elnökség
         1.   A Közösségi/Svájci Statisztikai Bizottság (a továbbiakban: vegyes bizottság) elnöki tisztét egy naptári év időtartamára felváltva tölti be az Európai Közösség részéről az Európai Közösségek Bizottságának (a továbbiakban: Európai Bizottság) képviselője, illetve a Svájci Államszövetség egy képviselője. Az elnöki tisztet az Európai Közösség és a Svájci Államszövetség közötti statisztikai együttműködésről szóló megállapodás (a továbbiakban: megállapodás) hatálybalépésének évében az Európai Közösség tölti be.
         2.   Az elnöki tisztet betöltő fél küldöttségének vezetője, illetve adott esetben helyettese látja el a vegyes bizottság elnöki tisztét.
         2. cikk
         Küldöttségek
         1.   A Szerződő Felek kinevezik küldöttségük vezetőjét.
         2.   A vegyes bizottság dönthet úgy, hogy megfigyelőként más személyek részvételét is engedélyezi ülésein.
         3.   A Szerződő Felek az ülés előtt legalább 15 munkanappal tájékoztatják egymást küldöttségük összetételéről.
         3. cikk
         Titkárság
         1.   A vegyes bizottság titkárságát az Európai Bizottság egy képviselője, valamint a Svájci Államszövetség egy képviselője alkotja közösen. A titkárokat a küldöttség vezetője jelöli ki; feladatukat az új titkárság kinevezéséig látják el. Mindkét fél megküldi a másik fél számára titkára nevét és címét.
         2.   A titkárok felelősek a küldöttségek közötti kommunikációért, beleértve a dokumentumok továbbítását, és felügyelik a titkárság munkáját.
         3.   A vegyes bizottság titkárságát az elnöki tisztet betöltő fél vezeti.
         4. cikk
         Ülések
         1.   A vegyes bizottság szükség esetén ülésezik. Bármely Szerződő Fél küldöttségének vezetője kérheti az ülés összehívását.
         2.   A vegyes bizottság és a statisztikai programbizottság (SPB) az e megállapodás alkalmazásában felmerülő feladatait szükség esetén összevont találkozókon szervezi meg.
         3.   Az elnök az ülés előtt legkésőbb 15 munkanappal értesítést küld az ülésről a másik küldöttségvezető számára, mellékelve az ülés napirendtervezetét és dokumentumait.
         4.   A másik küldöttségvezető megkérheti az elnököt, hogy egy adott kérdés sürgős jellegére tekintettel rövidítse le a (3) bekezdésben és a 2. cikk (3) bekezdésében feltüntetett időtartamot.
         5. cikk
         Napirend
         1.   Az elnök a másik küldöttségvezetővel egyetértésben elkészíti minden egyes ülés előzetes napirendtervezetét. Az előzetes napirendtervezetbe bármely küldöttség kérésére bármilyen napirendi pont bekerülhet, amennyiben azt 30 munkanappal a tervezett ülés előtt kérelmezik.
         2.   A vegyes bizottság dönthet úgy, hogy a napirendbe olyan pontot is felvesz, amely nem szerepel az előzetes napirendtervezetben.
         3.   A napirendet a vegyes bizottság az egyes ülések elején fogadja el.
         6. cikk
         Albizottságok és munkacsoportok
         1.   A vegyes bizottság speciális feladatok megoldására albizottságokat és munkacsoportokat hozhat létre.
         2.   Az albizottságok és munkacsoportok összetételét és eljárásait a vegyes bizottságra vonatkozó szabályokkal összhangban kell meghatározni.
         3.   Az albizottságok és munkacsoportok közvetlenül a vegyes bizottságnak tesznek jelentést, és annak irányítása alatt dolgoznak. Nem hozhatnak határozatokat, de tehetnek ajánlásokat.
         4.   A vegyes bizottság határoz az albizottságok és munkacsoportok megbízásának módosításáról vagy befejezéséről.
         7. cikk
         Ajánlások és határozatok
         1.   A vegyes bizottság ajánlásait és határozatait a megállapodás 3. cikkének (1) bekezdése értelmében a két küldöttség kölcsönös megegyezésével fogadják el.
         2.   A vegyes bizottság ajánlásai és határozatai címében szerepelnek a következők: „Ajánlás”, illetve „Határozat”, sorszám, az elfogadás időpontja és a tárgy megjelölése.
         3.   A határozatok cikkekre tagolódnak. Valamennyi határozat preambulummal kezdődik és a „Kelt …-ben, […]-án/én” szavakkal végződik, megadva a helyet és időpontot, ahol és amikor a vegyes bizottság a határozatot elfogadta. A határozatok tartalmazzák hatálybalépésük időpontját, és kötelező érvényűek a Szerződő Felekre.
         4.   A vegyes bizottság határozatait és ajánlásait két példányban készítik el és a vegyes bizottság nevében mindkét küldöttségvezető aláírja őket.
         5.   A felek bármelyike dönthet úgy, hogy közzétesz valamely, a vegyes bizottság által elfogadott ajánlást vagy határozatot.
         6.   A vegyes bizottság ajánlásait és határozatait a két küldöttségvezető egyetértése esetén elfogadhatják írásbeli eljárással.
         Ennek érdekében az elnök a tervezetet megküldi a másik küldöttségvezetőnek. Az írásbeli eljárásban szereplő határidő legalább 15 munkanap.
         8. cikk
         Jegyzőkönyv
         1.   Az elnök felelőssége, hogy a vegyes bizottság egyes üléseinek jegyzőkönyvtervezete az ülést követő tizenöt munkanapon belül elkészüljön.
         2.   Általános szabályként a jegyzőkönyv minden egyes napirendi pontja esetében fel kell tüntetni a következőket:
         
                     —
                  
                  
                     a vegyes bizottságnak benyújtott dokumentumok,
                  
               
                     —
                  
                  
                     nyilatkozatok, amelyek jegyzőkönyvbe vételét valamelyik Szerződő Fél kérte,
                  
               
                     —
                  
                  
                     a vegyes bizottság által elfogadott határozatok, nyilatkozatok vagy következtetések,
                  
               
                     —
                  
                  
                     az ajánlások.
                  
               3.   A jegyzőkönyvtervezetet a 7. cikk (6) bekezdésével összhangban írásbeli eljárással be kell nyújtani mindkét küldöttségnek jóváhagyásra. Ha az eljárás nem fejeződik be, a jegyzőkönyvet a vegyes bizottság fogadja el következő ülésén.
         4.   A jóváhagyott jegyzőkönyvet két példányban kell elkészíteni; jegyzőkönyvet a titkárság írja alá. Mindkét fél megtart egy eredeti példányt.
         9. cikk
         Titoktartás
         1.   A vegyes bizottság ülései nem nyilvánosak, kivéve ha a vegyes bizottság ezzel ellentétes döntést hoz.
         2.   Egyéb alkalmazandó rendelkezések sérelme nélkül a vegyes bizottság és munkacsoportjai tanácskozásaira a szakmai titoktartás kötelezettségei vonatkoznak, kivéve ha a vegyes bizottság ezzel ellentétes döntést hoz.
         3.   Ha a küldöttségek másképp nem határoznak, a jegyzőkönyvek a nyilvánosság számára elérhető dokumentumok.
         10. cikk
         Költségek
         1.   Minden Szerződő Fél viseli a vegyes bizottság és a munkacsoportok ülésein való részvételével kapcsolatban felmerült költségeit.
         2.   A vegyes bizottság szakértők kiküldetése esetén beleegyezik az ezzel kapcsolatos költségek megosztásába.
         11. cikk
         Levelezés
         A vegyes bizottság elnökének szóló, vagy tőle származó leveleket a vegyes bizottság titkárságának kell küldeni. A titkárság a megállapodással kapcsolatos levelek másolatát megküldi a küldöttségvezetőknek, Svájc Európai Unió melletti képviseletének és a Bizottság Svájc melletti képviseletének.